Arbejdsgruppen for transport af farligt gods (WP.15) og administrationsudvalget for ADN og sikkerhedsudvalget for ADN (WP.15/AC.2) er de organer, der er oprettet af UNECE med henblik på at træffe afgørelser om ændringer af ADR og ADN. Disse organer består af repræsentanter fra de UNECE-medlemsstater, der anvender ADR og ADN. Hver af de kontraherende parter i ADR og ADN har én stemme.

2.3.Arbejdsgruppen for transport af farligt gods (WP.15) og administrationsudvalget for ADN

De internationale bestemmelser vedrørende transport af farligt gods fastsættes af forskellige internationale organisationer såsom UNECE, Den Mellemstatslige Organisation for Internationale Jernbanebefordringer (OTIF) og forskellige særorganisationer under De Forenede Nationer. Da reglerne skal være forenelige indbyrdes, er der udviklet et komplekst internationalt system for samordning og harmonisering mellem de deltagende organisationer. Bestemmelserne tilpasses i perioder på to år.

Udviklingen inden for transport af farligt gods ad vej og indre vandveje, både inden for EU og mellem EU og dets nabolande, er et centralt element i den europæiske fælles transportpolitik og sikrer grundlaget for driften af alle industrisektorer, der fremstiller eller anvender de varer, der er klassificeret som farlige i henhold til ADR og ADN. Tilpasning af disse konventioner til den tekniske og videnskabelige udvikling er derfor afgørende for udviklingen af transporten og dermed forbundne industrisektorer. Ændringerne sigter mod at tilpasse ADR og ADN til FN-modelbestemmelserne, herunder nye definitioner, klassificeringskriterier og FN-numre, krav til emballage/mærkning, ajourføring af de gældende standarder og tekniske bestemmelser samt redaktionelle ændringer.

Dette forslag vedrører en afgørelse om fastlæggelse af den holdning, der skal indtages på Unionens vegne, med hensyn til ændringer af bilagene til konventionen om international transport af farligt gods ad vej (ADR) og af de bestemmelser, der er knyttet som bilag til den europæiske konvention om international transport af farligt gods ad indre vandveje (ADN), som finder anvendelse fra 1. januar 2023 i forbindelse med det forventede udløb af den standstill-periode, i løbet af hvilken de kontraherende parter, der er medlem af arbejdsgruppen for transport af farligt gods (WP.15) og administrationsudvalget for ADN, kan gøre indsigelse over for de foreslåede ændringer til 2023-udgaven.

De ændringer, der blev vedtaget i løbet af perioden 2020-2022, omfatter en lang række tilpasninger til den tekniske og videnskabelige udvikling. For så vidt angår ADR traf WP.15 afgørelse om disse foreslåede ændringer på hvert af de møder, der er nævnt i afsnit 2.4 nedenfor. For ADN har administrationsudvalget truffet beslutning om ændringerne på sit 27. møde i Genève, den. 28. januar 2022. Når WP.15 har truffet sin afgørelse, skal ethvert forslag om ændring af bilagene til ADR ifølge artikel 14 i ADR anses for vedtaget, medmindre mindst en tredjedel af de kontraherende parter, eller fem, hvis en tredjedel er mere end fem, skriftligt har fremsat deres indvendinger mod den foreslåede ændring over for FN's generalsekretær senest tre måneder efter, at denne har udsendt forslaget. Når administrationsudvalget for ADN har truffet sin afgørelse, skal ændringerne af bilagene til ADN ifølge artikel 20 i ADN anses for vedtaget, medmindre mindst en tredjedel af de kontraherende parter, eller fem, hvis en tredjedel er mere end fem, skriftligt har fremsat deres indvendinger mod den foreslåede ændring over for FN's generalsekretær senest tre måneder efter, at denne har udsendt forslaget. De ændringer, som er vedtaget af WP.15, og som er angivet i de dokumenter, der er indeholdt i bilaget til dette forslag, blev sendt til FN's generalsekretær, således at de kan meddeles til de kontraherende parter i ADR den 6. juli 2022 med henblik på godkendelse i overensstemmelse med proceduren i artikel 14 i ADR. De er også tilgængelige online. De ændringer, som er vedtaget af administrationsudvalget for ADN, og som er angivet i de dokumenter, der er indeholdt i bilaget til dette forslag, har FN's generalsekretær meddelt de kontraherende parter i ADN den 1. juli 2022 med henblik på godkendelse i overensstemmelse med proceduren i artikel 20 i ADN. De er også tilgængelige online. Frem til den 30. september 2022 for ADN og frem til den 5. oktober 2022 for ADR kan FN's generalsekretær i sin egenskab af depositar modtage indsigelser mod de ændringer, som er blevet vedtaget på de møder, der er nævnt ovenfor.

2.4.De påtænkte retsakter fra WP.15 og administrationsudvalget for ADN

Formålet med de påtænkte retsakter er at garantere sikker transport af farligt gods ad vej og ad indre vandveje ved at ajourføre visse bestemmelser. Disse omfatter bl.a. listen over farligt gods, der kan transporteres, emballeringsforskrifter, listen over gældende standarder samt andre tekniske krav til forskellige former for emballage.

De internationale bestemmelser vedrørende transport af farligt gods fastsættes af forskellige internationale organisationer. Disse omfatter De Forenede Nationers Økonomiske Kommission for Europa (UNECE) og forskellige særorganisationer under De Forenede Nationer såsom ekspertgruppen for transport af farligt gods under De Forenede Nationers Økonomiske og Sociale Råd (Ecosoc). Da reglerne skal være forenelige indbyrdes, er der udviklet et komplekst internationalt system for samordning og harmonisering mellem de deltagende organisationer. Bestemmelserne tilpasses i perioder på to år.

En lang række eksperter fra den offentlige og private sektor er blevet hørt under udarbejdelsen af disse ændringer. I forbindelse med forberedelsen af ændringerne er følgende tekniske møder gennemført:

–i Ecosocs ekspertgruppe for transport af farligt gods på dennes:

1)57. møde i Genève fra den 27. november til den 8. december 2020

2)58. møde i Genève fra den 28. juni til 2. juli 2021

3)59. møde i Genève fra den 29. november til den 8. december 2021

–i ekspertudvalget vedrørende reglementet for international befordring af farligt gods med jernbane (RID) og arbejdsgruppen for transport af farligt gods på det fælles UNECE- og OTIF-møde:

4)efterårsmødet i 2020 i Genève, den 10.-18. september 2020

5)forårsmødet i 2021 i Bern, den 15.-19. marts 2021

6)efterårsmødet i 2021 i Genève fra den 21. september til den 1. oktober 2021

7)forårsmødet i 2022 i Bern, den 14.-18. marts 2022